L’Ajuntament de Burjassot presenta el còmic “Burjassot vist per Estellés”, editat per l’editorial Camacuc
2025-07-24

La Sala d’actes de la Casa de Cultura ha albergat l’acte de presentació del còmic Burjassot vist per Estellés, una nova publicació de l’editorial valenciana Camacuc, impulsada per l’Ajuntament de Burjasssot, a través de la Regidoria de Cultura, que dirigix Javier Naharros. El còmic s’havia d’haver presentat a la fi de 2024, encara en el marc de l’Any Estellés, però la seua producció es va veure directament afectada per la DANA del 29 d’octubre ja que CAMACUC té la seua seu precisament a Paiporta, zona zero de la catàstrofe que va danyar profundament la infraestructura de l’editorial.

Malgrat tot, la publicació va tirar endavant gràcies a l’esforç comú de Camacuc i del Consistori i ara ha sigut presentada davant un pati de butaques en el qual ha estat representada bona part del teixit cultural i social de Burjassot. Conduïda pel regidor, la presentació va començar amb la intervenció de Javier Naharros en la qual va agrair el treball de l’equip de Camacuc, encapçalat per Manel Gimeno en el guió i el disseny.

CÒMIC BURJASSOT VIST PER ESTELLÉS (Versió digital)

La presentació, que va estar amenitzada per l’actuació del Grup de Danses La Senyera, va comptar amb les intervencions de Joan Escrivà, fundador de Camacuc i de Manel Gimeno, guionista i dibuixant, els qui van agrair al Consistori l’interés a traure a la llum un còmic amb ànima que reflectira, tant la riquesa patrimonial i humana de Burjassot com la rellevància de la figura de Vicent Andrés Estellés qui, en el còmic, es convertix en narrador i cronista del poble en què va nàixer.

Així mateix, l’alcalde de Burjassot, Rafa García va fer lliurament a Carmina i Vicent, fills d’Estellés, d’una placa commemorativa com a record de l’Any Estellés i d’este nou còmic que naix per a continuar honrant la figura del gran poeta de Burjassot.

En finalitzar l’acte, tots els assistents van rebre un exemplar del còmic Burjassot per Estellés, que en els pròxims dies també estarà disponible en tots els centres educatius de Burjassot, a les Biblioteques Municipals i en altres instal·lacions socials i culturals.